钦定古今图书集成/明伦汇编/官常典/第579卷 > 方良永
## 钦定古今图书集成/明伦汇编/官常典/第579卷 > 方良永

按《明外史》本传：“良永，字寿卿，莆田人。甫授书，即精思
程朱之旨。举弘治三年进士，督逋两广，峻却馈遗，为
布政使刘大夏所器。还授刑部主事，进员外郎，擢广
东佥事。琼州贼符南蛇为乱，大夏时为总督，檄摄海
南兵备，会师讨平之。御史坐良永失利。大夏已入为
本兵，为白于朝，赉银币。正德初，父丧除，待铨阙下。外”
官朝见毕，必谒刘瑾。鸿胪导良永诣左顺门，叩头毕，
令东向揖瑾，良永竟出。瑾怒。及吏部，除良永河南抚
民佥事，中旨勒致仕。既去，瑾怒未已，欲假“海南杀人”
事中之。刑部郎中周敏力持，乃不坐。瑾诛，起湖广副
使。寻擢广西按察使。发巡按御史朱志荣罪，至谪戍。
迁山东右布政使，旋调浙江，改左。朱宁以钞二万粥
于浙。良永上疏曰：“四方盗甫息，疮痍未瘳。浙东、西雨
雹。宁厮养贱流，假义子名，跻公侯之列，赐予无算，纳
贿不赀，乃敢攫民财，戕邦本。有司奉行，急于诏旨，胥
吏缘为奸，椎肤剥髓，民不堪命。镇守太监王堂、刘璟
皆亲臣，畏宁威，为之役使。臣何敢爱一死，不以闻。乞
陛下下宁诏狱，明正”典刑，并治其党以谢百姓。疏至宁欲中以危法。或说曰：“害之适成其名。”乃密召还所
遣使者，而以钞直还之民。宁初欲散钞遍天下，先行
之浙江、山东。山东为巡抚赵璜所格，而良永至白发
其奸，宁自是不敢粥钞矣。宁方得志，公卿、台谏无敢
出一语，独良永以外僚讼言诛之。闻者莫不震悚。良
永念母老，恐中祸，三疏乞休去。世宗即位，中外交荐，
拜右副都御史，抚治郧阳。以母老，再疏乞终养。都御
史姚镆请破格褒宠。尚书乔宇、孙交言良永家无赢
赀，宜用侍郎潘礼、御史陈茂烈故事，赐廪米。诏月给
三石。疏辞，不允。久之，母卒。诏赐祭葬，皆异数也。服除，
以故官巡抚应天，即家赐敕。至衢州疾，连疏乞致仕，
未报，遽归卒。卒后，有南京刑部尚书之命。暨讣闻，赐
恤如制，谥简肃。良永侍父疾，衣不解带者三月。母病，
良永年六十馀矣，手进汤药无少怠。居倚庐哀毁，称
纯孝焉。素善王守仁，而论学与之异。尝语人曰：“近世
专言心学，自谓超悟独到。推其说以自附于象山，而
上达于孔子。目贤圣教人”次第为小子无用之学。程、
朱而下无不受摈，而不知其入于妄。弟良节，官广东
左布政使，亦有治行。子重杰，举于乡，以孝闻。